अभिनेता-निर्माता-निर्देशक राजकपूर ने अपनी पहली फिल्म आग की असफलता के बाद जब दूसरी फिल्म बरसात के गीत लेखन के लिए अखबारों में विज्ञापन प्रकाशित करवाया तो उसके जवाब में रमेश शास्त्री ने अपने लिखे कुछ गीत उन्हें भेज दिए जिनमें से हवा में उड़ता जाए, मोरा लाल दुपट्टा मलमल का, हो जी, हां जी... गीत चुन लिया गया। इसके बाद अपने कई गीतों को लेकर वे मुम्बई पहुंचे। बाद के वर्षों में उनके लिखे कई गीतों को पौराणिक फिल्मों में शामिल किया गया लेकिन बरसात के उक्त गीत ने जो प्रसिद्धि पाई, वह उनके लिखे अन्य बाद के गीतों को नसीब नहीं हो सकी। वैसे गीता दत्त का गाया गीत कंकर-कंकर से मैं पूछूं, शंकर मेरा कहां है, कोई बताए... भी बहुत पसंद किया गया।